หอการค้าไทยเผยแนวโน้มศก.ทั้งปีขยาย7-8%
ผู้อำนวยการศูนย์พยากรณ์เศรษฐกิจและธุรกิจ ม.หอการค้า เผยแนวโน้มเศรษฐกิจครึ่งหลังปีหลังขยายตัว4-5 %ส่งผลให้การขยายตัวทั้งปีสูงขึ้นกว่าคาดที่7-8%
12 ส.ค. 2553

ผู้อำนวยการศูนย์พยากรณ์เศรษฐกิจและธุรกิจ ม.หอการค้า เผยแนวโน้มเศรษฐกิจครึ่งหลังปีหลังขยายตัว4-5 %ส่งผลให้การขยายตัวทั้งปีสูงขึ้นกว่าคาดที่7-8%
นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยแนวโน้มเศรษฐกิจในช่วงครึ่งหลังปี 2553 ว่า เศรษฐกิจไทยจะมีการขยายตัวร้อยละ 4-5 ซึ่งเป็นการเติบโตในอัตราที่ชะลอตัวลงจากครึ่งปีแรก เป็นผลมาจากเศรษฐกิจสหรัฐฯ และสหภาพยุโรป ส่งสัญญาณซบเซาลงอย่างชัดเจน และอาจส่งผลกระทบต่อการส่งออกของไทยในช่วงครึ่งปีหลัง ให้ชะลอตัวเหลือร้อยละ 15 แต่จากสถานการณ์ทางการเมืองที่เริ่มมีสเถียรภาพ และราคาน้ำมันที่น่าจะเคลื่อนไหวที่ระดับ 85-90 ดอลลาร์สหรัฐฯต่อบาร์เรล จะทำให้การจับจ่ายในประเทศช่วงครึ่งปีหลังฟื้นตัวขึ้น          ทั้งนี้ จากการที่ภาคการท่องเที่ยวเริ่มฟื้นตัวขึ้น ประกอบกับผลการดำเนินงานตามแผนปฏิบัติการไทยเข้มแข็งของรัฐบาล จะช่วยให้เศรษฐกิจไทยในปีนี้ขยายตัวที่ร้อยละ 7-8 สูงกว่าประมาณการเดิมที่คาดว่าจะเติบโตร้อยละ 5-6          นายธนวรรธน์ กล่าวด้วยว่า รัฐบาลจะต้องเร่งแก้ปัญหามาบตาพุด เพื่อเรียกความเชื่อมั่นนักลงทุน หากไม่เร่งแก้ปัญหา อาจทำให้เศรษฐกิจไทยในปี 2554 ขยายตัวไม่ถึงร้อยละ 4